# Margaret Caroline Anderson

Margaret Caroline Anderson (Indianapolis, Estats Units, 24 de novembre de 1886 – Lo Canet, França, 18 d'octubre de 1973), també coneguda com a Margaret Anderson, fou fundadora, editora i redactora de la revista d'art i literatura The Little Review, que publicà una col·lecció d'autors estatunidencs, anglesos i irlandesos entre 1914 i 1929. La publicació és notòria per introduir importants escriptors del segle xx, com Ezra Pound o T. S. Eliot, als Estats Units, i la publicació dels primers capítols de la llavors inèdita novel·la de James Joyce Ulysses.

## Biografia

Margaret Anderson nasqué a Indianapolis, Indiana. Era la major de les tres filles d'Arthur Aubrey Anderson i Jessie (Shortridge) Anderson. Es graduà en l'institut d'Anderson, Indiana, el 1903, i feu dos anys de "júnior preparatory" en el Western College for Women d'Oxford, d'Ohio.
Després d'intentar forjar-se una carrera com a pianista, al 1908 deixa sa casa per Chicago, on treballa en un setmanari religiós, The Continent, fent ressenyes bibliogràfiques, abans d'unir-se al The Dial. El 1913 ja era crítica literària del Chicago Evening Post.
El 1916, Anderson coneix a Jean Heap, que s'uneix a ella com a coeditora de The Little Review. Foren amigues i sòcies comercials (i durant alguns anys també amants). El 1917 van traslladar la revista a Nova York.
La seua revista fou especialment rellevant per haver donat a conéixer destacats escriptors del segle xx, com ara Ezra Pound, T. S. Eliot, Hart Crane, Ernest Hemingway, James Joyce i William Butler Yeats. La poeta més publicada de la revista fou la dadaista de Nova York Elsa von Freytag-Loringhoven. Altres destacats col·laboradors en foren: Sherwood Anderson, André Breton, Jean Cocteau, Malcolm Cowley, Marcel Duchamp, Ford Madox Ford, Emma Goldman, Vachel Lindsay, Amy Lowell, Francis Picabia, Carl Sandburg, Gertrude Stein, Wallace Stevens, Arthur Waley i William Carlos Williams. Fins i tot publicaren una edició amb dotze pàgines en blanc per a protestar per la manca d'obres noves i interessants.
La revista també és famosa per haver publicat en primícia, entre 1918 i 1920, els primers capítols de la novel·la de James Joyce Ulysses, llavors inèdita. Fou perseguida per subversiva, multada el 1921 i obligada a tancar, tot i que continuà editant la revista onze anys més.
El 1924, Margaret Anderson es traslladà a París acompanyada per la seua amant, la soprano Georgette Leblanc. Hi continuà com a coeditora de The Little Review, al costat de la seua amiga i sòcia Jean Heap, fins al tancament de la revista, el 1929.
Els seus escrits posteriors inclouen la seua autobiografia en tres volums, composta per Els meus trenta anys de guerra (1930), Les fonts ardents (1951) i L'estranya necessitat (1962). The Little Review Anthology es publicà el 1953. I el 1996 una obra de ficció d'Anderson titulada Forbidden Fires.
Va morir a causa d'un emfisema, el 1973, al poble occità de l'estat francés, Lo Canet.

## Reconeixements

El 2006, Margaret Anderson i Jean Heap foren afegides al Gai and Lesbian Hall of Fame de Chicago.

## Referències

* 1 2 A life led as a work of art; Anderson New York Times, August 16, 1970.
* 1 2 Chapter3: Readers Critic – Margaret Anderson, Jean Heap and the Little Review Women Editing Modernism: "little" Magazines & Literary History, by Jayne E. Marek. Published by University Press of Kentucky, 1995. ISBN 0-8131-0854-3.
* 1 2 Margaret Anderson Britannica.com.
* 1 2 Books of The Times; The Little Review and After Thomas Mask - New York Times, August 3, 1970.
* 1 2 «Margaret Anderson | American author and editor» (en anglès). Encyclopedia Britannica. [Consulta: 12 juny 2019].
* ↑ «Por qué leer hoy a James Joyce» (en espanyol europeu). Infobae. [Consulta: 12 juny 2019].
* ↑ «Margaret Caroline Anderson en Le Canet, 1973 (en inglés)».
* ↑ «Chicago Gay and Lesbian Hall of Fame». web.archive.org, 17-10-2015. Arxivat de l'original el 2015-10-17. [Consulta: 12 juny 2019].

## Enllaços externs

* Elizabeth Jenks Clark Collection of Margaret Anderson Papers at Yale University Beinecke Rare Book and Manuscript Library.
* Margaret Anderson and the Little Review.
* Gurdjieff and Anderson (Gurdjieff and the Women of The Rope).
* "Unfolding the Corners: Intimacy in the Archive of Margaret Anderson." Arxivat 2020-08-25 a Wayback Machine. Netcast about the Elizabeth Jenks Clark Collection of Margaret Anderson Papers at Yale University Beinecke Rare Book and Manuscript Library.
* The Elizabeth Jenks Clark Collection of Margaret Anderson Digital collection from the Beinecke Rare Book and Manuscript Library at Yale University